টফিতে আইসিসি টুর্নামেন্টের ডিজিটাল সম্প্রচার স্বত্ব পেল বাংলালিংক
দেশের অন্যতম উদ্ভাবনী ডিজিটাল সেবাদাতা প্রতিষ্ঠান বাংলালিংক ২০২৫ সাল পর্যন্ত বাংলাদেশে সব আইসিসি টুর্নামেন্ট সম্প্রচারের এক্সক্লুসিভ ডিজিটাল স্বত্ব পেয়েছে। 







প্রতিষ্ঠানটির ডিজিটাল বিনোদন প্ল্যাটফর্ম টফিতে আগামী ১ জুন শুরু হতে যাওয়া টি-টোয়েন্টি বিশ্বকাপ সম্প্রচারের মাধ্যমে নতুন এই স্বত্বের কার্যক্রম শুরু হবে। 




টোটাল স্পোর্টস ম্যানেজমেন্টের (টিএসএম) সঙ্গে কৌশলগত চুক্তির ফলে দেশের সবচেয়ে বড় ডিজিটাল বিনোদন প্ল্যাটফর্ম টফি ২০২৪ ও ২০২৫ সালে অনুষ্ঠিতব্য বিশ্বের বৃহত্তম ক্রিকেট আসরের প্রতিটি এক্সক্লুসিভলি সম্প্রচার করবে। এই সময়ের মধ্যে বিশটি দেশের অংশগ্রহণে পুরুষদের একাত্তরটি ম্যাচ ও নারীদের পঁচানব্বইটি ম্যাচ অনুষ্ঠিত হবে। 
এই আইসিসি টুর্নামেন্টগুলোর মধ্যে আইসিসি পুরুষ ও নারী টি-টোয়েন্টি বিশ্বকাপ ২০২৪, আইসিসি পুরুষ চ্যাম্পিয়নস ট্রফি ২০২৫ ছাড়াও রয়েছে বেশ কয়েকটি গুরুত্বপূর্ণ টুর্নামেন্ট। সাবস্ক্রিপশন ফি ও বিজ্ঞাপন থেকে প্রাপ্ত আয় থেকে এই স্বত্বের মূল্য পরিশোধ করা হবে।
টফি এরই মধ্যে বিশ্বের গুরুত্বপূর্ণ স্পোর্টস টুর্নামেন্টলোর উচ্চ মানসম্পন্ন সম্প্রচারের মাধ্যমে দর্শকদের মধ্যে নিজের অবস্থান পোক্ত করেছে। বহুল কাঙ্ক্ষিত আইসিসি টুর্নামেন্টগুলোতেও  বাংলাদেশের দর্শকদের নিরবচ্ছিন্নভাবে খেলা উপভোগ করার সুযোগ করে দিতে চায় টফি। একইসঙ্গে ডিজিটালি খেলা দেখার ক্ষেত্রে ক্রিকেটপ্রেমী দর্শকদের একটি নতুন মাইলফলক উপহার দিতে চায় এই স্ট্রিমিং প্ল্যাটফর্মটি।
এখন পর্যন্ত পাঁচ কোটিরও বেশি দর্শক টফিতে ফিফা ফুটবল বিশ্বকাপ ২০২২, এশিয়া কাপ ক্রিকেট ২০২৩ ও আইসিসি পুরুষ বিশ্বকাপ ২০২৩ এর মতো টুর্নামেন্টগুলোর নির্বিঘ্ন সরাসরি সম্প্রচার উপভোগ করেছে।
বাংলালিংকের চিফ কমার্শিয়াল অফিসার উপাঙ্গ দত্ত বলেন, ‘বাংলাদেশের লাখো ক্রিকেটপ্রেমীদের ডিজিটালি খেলা দেখার মানসম্মত অভিজ্ঞতা প্রদানের পাশাপাশি তাদেরকে খেলার সঙ্গে আরো বেশি সম্পৃক্ত করতে আমরা প্রতিশ্রুতিবদ্ধ। এই সম্প্রচার স্বত্ব লাভের ফলে টফি ও মাইবিএল সুপারঅ্যাপের মাধ্যমে আমরা গ্রাহকদের ক্রিকেট উপভোগের সর্বোচ্চ অভিজ্ঞতা পৌঁছে দিতে চাই। একইসঙ্গে এর মাধ্যমে তাদের ডিজিটাল লাইফস্টাইল আরো উন্নত হবে বলে আমরা আশাবাদী।’ 
টিএসএমের সিইও মো. মইনুল হক চৌধুরী উচ্ছ্বাস প্রকাশ করে বলেন, ‘টফির সঙ্গে আমাদের বিদ্যমান চুক্তির মাধ্যমে উন্মুক্ত হওয়া বিশাল সম্ভাবনার বিষয়ে আমরা অত্যন্ত উচ্ছ্বসিত। আইসিসি ইভেন্টগুলোর পাশাপাশি অন্যান্য আন্তর্জাতিক ক্রিকেট ইভেন্টগুলোও টফিতে স্ট্রিমিং হবে, এরই মধ্যে যেগুলোর লাইসেন্স টফিকে দিয়েছে টিএসএম। আমরা বিশ্বাস করি দেশের সবচেয়ে বড় স্ট্রিমিং প্ল্যাটফর্ম টফির সঙ্গে চুক্তির ফলে দর্শকদের ক্রিকেট দেখার অভিজ্ঞতাকে আমরা ভিন্ন উচ্চতায় নিয়ে যেতে পারব। একইসাথে বাংলাদেশে খেলার সঙ্গে ক্রীড়ামোদীদের আরো সম্পৃক্ত হওয়ার ক্ষেত্রে আমরা নতুন মাত্রা যোগ করব।’
ঢাকার দ্য ওয়েস্টিন হোটেলে আয়োজিত এক সংবাদ সম্মেলনে বাংলালিংকের সিইও এরিক অস, বাংলালিংকের চিফ করপোরেট অ্যান্ড রেগুলেটরি অ্যাফেয়ার্স অফিসার তাইমুর রহমান ও টফির মার্কেটিং ডেপুটি ডিরেক্টর মুহাম্মদ আবুল খায়ের চৌধুরীসহ প্রতিষ্ঠানটির উচ্চপদস্থ কর্মকর্তাদের উপস্থিতিতে এই ঘোষণাটি দেওয়া হয়।

দেশের অন্যতম উদ্ভাবনী ডিজিটাল সেবাদাতা প্রতিষ্ঠান বাংলালিংক ২০২৫ সাল পর্যন্ত বাংলাদেশে সব আইসিসি টুর্নামেন্ট সম্প্রচারের এক্সক্লুসিভ ডিজিটাল স্বত্ব পেয়েছে।